Plastozianina

Plastozianina edo Pc elektroien garraioan parte hartzen duen kobre-proteina bat da, kolore urdineko metaloproteina bat hain zuzen. Tilakoideen mintzean agertzen da eta beraz fotosintesiaren fase argidunean hartzen du parte.

 Etimologia 
Plastozianina izenak "plastoetako urdina" esan nahi du. Landareen plastidiotan agertzen da eta kobrea oxidatzen denean kolore urdina hartzen du.

 Sorrera 
Plastozianina zelularen nukleoko genoman kodeturik dago eta zitoplasman sintetizatzen da. Tilakoidearen lumenean kokatzu behar denez hainbat mintz zeharkatu behar ditu. Horretarako konplexu proteiko handia eratzen du.

 Egitura 
I multzoko kobrezko metaloproteina bat da. Kolore urdina du eta 600nm eta 620nm-ko uhin luzerako argia xurgatzen du.

X-izpien bidezko kristalografiaz identifikatu zen aurreneko kobre-proteina izan zen. Kate polipeptidiko bakarrak osatzen du, kate horrek 99 aminoazido ditu eta 10'5 kDa-eko pisu molekularra. Kofaktore bat du, kobre atomoa hain zuzen ere. β-orriaren konformazioa duten zortzi kate antiparalelok inguratzen dute kobre atomoa. kobrearekiko loturak eratzen dituzten aminoazidoak bi histidina (His37 eta His87), zisteina baten tiola (Cys84) eta metionina baten (Met92) tioeterra dira.

Plastozianinaren erredox potentziala 370 mV-takoa da eta puntu isoelektrikoa pH 4-an dauka.

Uretan disolbagarria denez ez dago mintzean txertatua, baina elektroien garraio kateko gainerako elementuetatik gertu egon behar du eta loturak eratzen ditu mintzaren tilakoidearen aldearekin, eta beraz proteina periferikoa da. Lotura horiek eratu ahal izateko kobre atomoaren inguruan dauden aminoazidoen erradikalak hidrofobikoak dira.

Zianobakterioek plastozianina handiagoak dituzte, 107 aminoazidotakoak. Eremu hidrofoboan ez dute aldaketarik ordea.

 Funtzioa eta erreakzioak 
Plastozianina tilakoideen mintzean aurkitzen da eta Fotosistema bien arteko elektroien garraio katean hartzen du parte. Zitokromo b6f konplexuak elektroia ematen dio eta plastozianinako kobre atomoa erreduzitu egiten da. Plastozianinak orduan elektroi hori I Fotosistemari (P700) ematen dio eta hasierako egoerara itzultzen da.

Honako erreakzio hauek gertatzen dira:
 Elektroia jasotzerakoan erreduzitu egiten da:
 Cu2+Pc + e− → Cu+Pc

 Elektroia ematerakoan oxidatu egiten da:
 Cu+Pc → Cu2+Pc + e−

 Erreferentziak 

 Kanpo estekak 

Kategoria:Mintzeko proteina periferikoak
Kategoria:Entzimak
Kategoria:Fotosintesia
Kategoria:Kobrezko proteinak